Vier vas ná aanval op avoplaasArgieffoto Vier verdagtes is in hegtenis geneem in verband met ŉ aanval vandeesweek op ŉ avokadoplaas in Limpopo waartydens ŉ man geskiet en later in die hospitaal dood is. Konst. Maphure Manamela, polisiewoordvoerder, het gesê die aanval het Maandag omstreeks 19:30 op ŉ plaas tussen Elim en Vleifontein in die Makhado-polisiëringsgebied plaasgevind. “Vier veiligheidsbeamptes is die aand deur vier verdagtes op die plaas oorval. Een van die verdagtes was met ŉ vuurwapen gewapen. Dié man het na willekeur op die wagte geskiet wat in verskillende rigtings op vlug geslaan het,” het Manamela gesê. Een van die wagte is raakgeskiet en gewond. Die verdagtes het hom ingehaal en verder aangerand. “Die verdagtes het van die toneel gevlug voor die polisie opgedaag het. Die wag is na ŉ nabygeleë hospitaal geneem waar hy later aan sy beserings beswyk het.” Manamela het gesê die polisie het ŉ grootskaalse ondersoek na die voorval van stapel gestuur wat Dinsdagaand tot die verdagtes se inhegtenisneming in die Magangeni-nedersetting gelei het. Die verdagtes, tussen 24 en 36 jaar oud, moet Donderdag in die Louis Trichardt-landdroshof verskyn op aanklagte van moord en poging tot moord.